ROMÂNIA

JUDEŢUL SUCEAVA

MUNICIPIUL CÂMPULUNG MOLDOVENESC

P R I M A R
REFERAT DE APROBARE
la proiectul de hotărâre privind aprobarea proiectului „Îmbunătățirea eficienței energetice în clădiri rezidențiale din Municipiul Câmpulung Moldovenesc”, a indicatorilor tehnico-economici și a cheltuielilor aferente, în vederea finanțării prin Programul Regional Nord-Est 2021–2027, Prioritatea 3 – Nord-Est – O regiune durabilă, mai prietenoasă cu mediul
Cu privire la proiectul supus analizei și dezbaterii dvs prezint următoarele:
Creșterea eficienței energetice a clădirilor rezidențiale colective reprezintă una dintre preocupările administrației publice locale, având în vedere necesitatea reducerii consumurilor energetice, diminuării cheltuielilor suportate de populație și îmbunătățirii condițiilor de locuire.

În acest context, Municipiul Câmpulung Moldovenesc urmărește valorificarea oportunităților de finanțare nerambursabilă disponibile prin Programul Regional Nord-Est 2021–2027, Prioritatea 3 – „Nord-Est – O regiune durabilă, mai prietenoasă cu mediul”, Obiectivul specific RSO2.1 – „Promovarea măsurilor de eficiență energetică și reducerea emisiilor de gaze cu efect de seră”, Apelul de proiecte PR/NE/2026/3/RSO2.1/1/Eficiență energetică Clădiri rezidențiale MRJ+M.

În vederea accesării finanțării, a fost pregătit proiectul „Îmbunătățirea eficienței energetice în clădiri rezidențiale din Municipiul Câmpulung Moldovenesc”, care vizează reabilitarea energetică a imobilului Bloc Turn, situat în str. Dimitrie Cantemir nr. 6.

Imobilul, construit în anul 1974, cu regim de înălțime subsol tehnic, parter, 10 etaje și etaj tehnic retras, necesită intervenții pentru îmbunătățirea performanței energetice, reducerea pierderilor de energie și modernizarea unor elemente constructive și instalații aferente clădirii.

Pentru realizarea investiției au fost elaborate documentațiile tehnice necesare, iar în etapa actuală a fost finalizată documentația tehnico-economică la faza Proiect tehnic (P.Th.), prin care au fost detaliate soluțiile de intervenție și actualizate valoarea investiției și indicatorii tehnico-economici.

Lucrările propuse cuprind, în principal, reabilitarea termică a anvelopei clădirii, înlocuirea tâmplăriei exterioare, intervenții asupra terasei, modernizarea instalațiilor și a iluminatului spațiilor comune, instalarea de panouri fotovoltaice și a unui sistem de stocare a energiei electrice.

Realizarea investiției va contribui la reducerea consumurilor energetice și a emisiilor de gaze cu efect de seră, îmbunătățirea confortului termic, diminuarea cheltuielilor de întreținere și creșterea accesibilității și a calității condițiilor de locuire.

Potrivit documentației tehnico-economice elaborate la faza P.Th., valoarea totală a proiectului este de 4.042.065,38 lei, inclusiv TVA, din care:

· 3.603.413,40 lei, inclusiv TVA – cheltuieli eligibile;

· 438.651,98 lei, inclusiv TVA – cheltuieli neeligibile.

Contribuția proprie calculată la nivelul de 2% din valoarea cheltuielilor eligibile este de 72.068,30 lei, inclusiv TVA, la care se adaugă cheltuielile neeligibile, în valoare de 438.651,98 lei, inclusiv TVA, rezultând o contribuție proprie totală de 510.720,28 lei, inclusiv TVA, în ipoteza acordării unei finanțări nerambursabile de 98% din valoarea eligibilă a proiectului.

Finanțarea investiției se propune a fi asigurată prin Programul Regional Nord-Est 2021–2027, cu respectarea condițiilor prevăzute de Ghidul solicitantului și a valorilor aprobate în procesul de evaluare și contractare. Municipiul Câmpulung Moldovenesc va asigura contribuția proprie, cheltuielile neeligibile și resursele financiare necesare implementării proiectului, în condițiile legii.

Pentru depunerea cererii de finanțare este necesară aprobarea proiectului, a indicatorilor tehnico-economici aferenți fazei P.Th., a descrierii sumare a investiției, precum și a valorii totale și a cheltuielilor aferente proiectului.

Consider că realizarea acestei investiții este oportună și necesară, atât prin beneficiile directe pentru locatarii imobilului, cât și prin contribuția la atingerea obiectivelor de eficiență energetică și dezvoltare durabilă ale municipiului Câmpulung Moldovenesc.
Cu această prezentare supun aprobării dumneavoastră proiectul de hotărâre. 

